b'\n_START_ARTICLE_\nSvitanje\n_START_PARAGRAPH_\nStanko Kociper je dramo Svitanje objavil leta 1957 v M\xc3\xbcnchnu. Dogajanje se dovija v prvih letih po koncu druge svetovne vojne.\n_START_SECTION_\nPovzetek\n_START_PARAGRAPH_\n1. DEJANJE: Pri Bernardovih je sprejem ob dr\xc5\xbeavnem prazniku. Demoni\xc4\x8dni pohabljenec Fedin je bil odkril dr. Reederja, ki je izpopolnil atomsko bombo. Fedin sovra\xc5\xbei svet, vse mu je zgolj snov, denar, mo\xc4\x8d. Tajnica Irene mu zoperstavlja vero v ljubezen, dobroto, du\xc5\xa1o. Pride oslepeli Gowan, ki ga vodi Sinichi; Ireni pove, da so iz atomskega zavoda \xc5\xbee dlje \xc4\x8dasa odna\xc5\xa1ali zaupne podatke in da je prof. Benson, eden od \xc4\x8dlanov zavoda, izginil. Alarmirana je obve\xc5\xa1\xc4\x8devalna slu\xc5\xbeba, vsi \xc4\x8dlani zavoda so sumljivi. Stvar je \xc5\xa1e toliko nujnej\xc5\xa1a, ker je Reeder tik pred odkritjem, ki bo zrevolucioniralo vso znanost. Ko Reeder izve, da je Gowan oslepel, do\xc5\xbeivi mra\xc4\x8dno zmagoslavje. Asistentova slepota je namre\xc4\x8d: prvi dokaz, da je njegova teorija pravilna, saj naj bi oslepel od sevanja, ki je nastalo pri razbitju atomov. Bessie, ki Gowana ljubi in se ho\xc4\x8de z njim poro\xc4\x8diti, obto\xc5\xbei Reederja, da je ne\xc4\x8dlove\xc5\xa1ki._NEWLINE_2. DEJANJE: Sotter je negotov zaradi preiskave, vidi se, da je v zadevo do vratu vpleten. Stisko \xc5\xa1e pove\xc4\x8da Freddie, ki si je z \xc5\xbeivljenjem na veliki nogi nakopal \xc4\x8dasten dolg, zdaj prosi o\xc4\x8deta za pomo\xc4\x8d. O\xc4\x8de mu razkrije, da je vse njegovo bogastvo zgolj videz, obupan sklene, da bo prosil za denar Fedina, s katerim ima \xc5\xa1e nekake ra\xc4\x8dune. - Afera s prof. Bensonom se zaostruje, nekdo v zavodu mora biti izdajalec in vzdr\xc5\xbeevati zvezo z njim. Sum pade na Reederja, odpustijo ga, ga nadzorujejo, vanj zaupa le Irene, ki ga ljubi. - Pred \xc4\x8dlani zavoda Reeder pove bistvo svojega odkritja: pocenitev in popolna kontrola atomske energije. \xc4\x8clove\xc5\xa1tvu so odprta vrata v samouni\xc4\x8denje ali pa v nasluteno blagostanje - kakor bo izbralo. Sum, ki pade nanj, ga ne vznemirja; ko mu Bernard izro\xc4\x8di listino o odpustu, jo ravnodu\xc5\xa1no raztrga,\xc4\x8de\xc5\xa1 da je prepozno. - Sotter na samem prosi Fedina za denar, a ta cini\xc4\x8dno odkloni. Freddie obupan plane iz hi\xc5\xa1e, oce v skrbi za njim. - Gowan s premi\xc5\xa1ljenim manevrom odkrije, da je izdajalec Fedin, zapiske je iz zavoda tihotapil v votli palici, na katero se opira. Fedin je pripravljen moriti, a Gowan, ki je le igral slepoto, ga obvlada in pred vsemi razkrinka. Irene je sre\xc4\x8dna, da je Reeder opro\xc5\xa1\xc4\x8den suma. Vtem po\xc4\x8di zunaj strel, Freddie je naredil samomor. Sotter je zaradi bole\xc4\x8dine iz uma, le Fedin, ki u\xc5\xbeiva v zlu, se satansko re\xc5\xbei._NEWLINE_3. DEJANJE: Reederja, \xc5\xbee te\xc5\xbeko bolnega, v stanovanju pri\xc4\x8daka Sotter, grozi, da ga bo ustrelil, ker mu je ubil sina. Toda zlomi se in prizna, da je on kradel atomske tajnosti za Fedino, to pa da jih je predajal sovra\xc5\xbeni strani, da bi zanetil uni\xc4\x8dujo\xc4\x8do vojno in se ma\xc5\xa1\xc4\x8deval \xc4\x8dlove\xc5\xa1tvu; gotovo bo izdal tudi njega. Sotter v zmedenosti sklene, da bo vse uni\xc4\x8dil, in ko zasli\xc5\xa1i prihajati ljudi, pani\xc4\x8dno zbe\xc5\xbei. - Pride Bernard, Reederja ho\xc4\x8de razveseliti z novico, da so na\xc5\xa1li pravega krivca. A Reederja \xc5\xbee obhaja strah pred lastnim izumom, ob bli\xc5\xbeanju smrti spoznava, da je obvladati snov premalo: svet obvladuje duh, najve\xc4\x8dja vrednota je \xc5\xbeivljenje. Boji se, da bi pomaga\xc4\x8di zlo\xc4\x8dinskega Fedina pri\xc5\xa1li do njegovih odkritij in v svoji blaznosti uni\xc4\x8dili svet. - Prihajajo tudi drugi, da bi se Reederju opravi\xc4\x8dili in proslavili sre\xc4\x8den konec afere. Ko Reeder zve, da je Gowan le igral slepoto, da bi la\xc5\xbeje ujel zlo\xc4\x8dinca, spozna, da sam z lastno smrtjo dokazuje pravilnost svoje teorije. - Zasli\xc5\xa1i se stra\xc5\xa1na eksplozija: blazni Sotter je vrgel v zrak atomski zavod in pri tem sam na\xc5\xa1el smrt. Tudi dragoceni elaborat o izumu je uni\xc4\x8den. Umirajo\xc4\x8di Reeder si oddahne. Zdaj ve, da je snov ni\xc4\x8d, v njem se porajata vera in upanje v zmago \xc5\xbeivljenja onstran smrti. Poslovi se od ljube\xc4\x8de Irene in umre, bla\xc5\xbeeno zro\xc4\x8d v prvo jutranjo lu\xc4\x8d: do\xc4\x8dakal je\xc2\xa0\xc2\xbbsvitanje\xc2\xab.'